2020. gada 6. decembrī

Latvija izcīna trešo vietu komandu stafetē

Svētdien, 6. decembrī Altenbergā, Vācijā Eberspacher Pasaules kausa otrā posma sacensības noslēdzās ar komandu stafeti, kurā Latviju pārstāvēja Kendija Aparjode, Kristers Aparjods un divvietīgā ekipāža Andris Šics/Juris Šics.

Latvijas komanda izcīnīja trešo vietu komandu stafetē, uzvarētājiem piekāpjoties par 0.584 sekundēm. Pavisam netipsika situācija kamaniņu sportā – Vācija šoreiz nav starp trīs labākajām komandām. Pēc neveiksmes Eberspacher Pasaules kausa pirmā posma komandu sacensībās Insbrukā, Austrijā, kad Andrea Fetere *(Andrea Voetter)* netrāpīja *klapītei* un Itālija tika diskvalificēta*,* šajā komandu stafetē Itālijas komandai izdevās izcīnīt uzvaru [2:25.794]. Otro ātrāko laiku uzrādīja Krievijas valstsvienības komanda ar Tatjanu Ivanovu, Semjonu Pavļičenko *(Semen Pavlichenko)* un divvietīgo ekipāžu Deņisovu/Antonovu *(Denisev/Antonov)* tās sastāvā [+0.230].

Ar trešo posmu Eberspacher Pasaules kauss nākamajā nedēļas nogalē turpināsies Vācijas pilsētā Oberhofā. Latvijas sportistu startiem trasē seko līdzi tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību pārstāve